Líkur á annarri geimferð á næstu árum
Íslenski geimfarinn Bjarni Tryggvason kom hingað til lands í morgun, en hann ætlar að dvelja hér ásamt fjölskyldu sinni til 26. júní í boði forseta Íslands. Bjarni sagði við komuna á Keflavíkurflugvelli að hann hefði beðið lengi eftir því að fá tækifæri til að koma aftur til landsins, en 40 ár eru liðin frá því að hann flutti með foreldrum sínum frá Íslandi til Kanada. Bjarni talar ekki íslensku og segist hafa misst niður málið vegna þess hve hann hefur verið lengi frá íslensku samfélagi. Hann segist þó fljótur að rifja upp íslensk orð þegar hann umgangist Íslendinga. "Þrátt fyrir að 40 ár séu liðin frá því að ég flutti frá Íslandi hef ég ekki gleymt hvar rætur mínar liggja. Ég lít því að mörgu leyti á mig sem Íslending en einnig sem Kanadamann. Í dag ætlar hann að afhenta Ólafi Ragnari Grímssyni, forseta Íslands, íslenska fánann, sem hann tók með sér í geimferjuna Discovery. Á þjóðhátíðardaginn 17. júní er gert ráð fyrir að Bjarni taki þátt í hátíðarhöldunum á vegum Reykjavíkurborgar. Þá ætlar hann að halda tvo fyrirlestra, annan á vegum Háskóla Íslands og hinn á vegum Þjóðræknisfélags Íslendinga, sem eiga að fjalla um rannsóknir hans úti í geimnum og geimferðir. "Annar fyrirlesturinn á að fjalla um þær rannsóknir sem ég hef verið að vinna að. Hinn fyrirlesturinn verður á léttari nótum, verður ætlaður almenningi, og á að fjalla um geimferðir." Bjarni og fjölskylda ætla einnig að ferðast um landið og er Akureyri og Ísafjörður ofarlega í huga hans. "Móðir mín er frá Ísafirði og faðir minn er frá Akureyri. Ég á mikið af skyldfólki á þessum stöðum og vonast til að hitta það þegar ég kem þangað." Bjarni tók ásamt fimm öðrum geimförum þátt í ellefu daga leiðangri geimferjunnar Discovery í ágúst árið 1997. Hann segir talsverða möguleika á að hann fari í aðra slíka ferð á næstu þremur eða fjórum árum. "Ég hef tækifæri til að taka þátt í starfi hóps geimfara á vegum bandarísku geimferðastofnunarinnar, NASA, en það á eftir að taka frekari ákvörðun um það mál þegar ég fer aftur út."
Íslenski geimfarinn Bjarni Tryggvason kom hingað til lands í morgun.
Í dag ætlar hann að afhenta Ólafi Ragnari Grímssyni, forseta Íslands, íslenska fánann, sem hann tók með sér í geimferjuna Discovery.
Þá ætlar hann að halda tvo fyrirlestra, annan á vegum Háskóla Íslands og hinn á vegum Þjóðræknisfélags Íslendinga, sem eiga að fjalla um rannsóknir hans úti í geimnum og geimferðir.
Bjarni tók ásamt fimm öðrum geimförum þátt í ellefu daga leiðangri geimferjunnar Discovery í ágúst árið 1997.